Declarație fără precedent a unui ambasador la adresa premierului Dăncilă: "Ar trebui să fie mai DEȘTEAPTĂ" / Guvernul şi MAE nu au avut încă nicio reacție oficială

Ambasadorului Palestinei la București, a avut o reacție extrem de dură și fără precedent după controversa iscată de declarațiile lui Viorica Dăncilă privind mutarea ambasadei României de la Tel Aviv la Ierusalim.

Într-un comentariu făcut pentru Digi24, ambasadorul Fuad Kokaly a afirmat că premierul Viorica Dăncilă ar trebui "să fie mai deşteaptă" și să nu meargă pe această direcție.

„În primul rând, nu cred că aceasta este o abordare personală, cred că este abordarea PSD-ului, a liderilor PSD, Dragnea, Dăncilă şi alţii. Ceea ce a făcut ieri Dăncilă este, în primul rând, împotriva angajamentelor României, pe care şi le-au luat în faţa noastră anul trecut, la întâlnirile pe care le-am avut cu partea română. În al doilea rând, este împotriva legilor internaţionale şi a legitimităţii internaţionale şi, de asemenea, împotriva criteriilor europene despre Ierusalim.Cred că face asta ca să îl susţină pe Netaniahu să fie din nou premier în Israel. Ar trebui să nu meargă în această direcţie, ar trebui să fie mai deşteaptă”, a spus Fuad Kokaly, ambasadorul Palestinei la Bucureşti.

Guvernul şi Ministerul Afacerilor Externe nu au reacționat, până la publicarea acestui articol, privind declarația făcută de ambasadorul Palestinei la București.

Declarația ambasadorului palestinian vine după ce fostului președinte Traian Băsescu a postat pe Facebook o poziție extrem de dură la adresa premierului Viorica Dăncilă.

"Mizând pe faptul că e proastă, lobişti americani au invitat-o pe Dăncilă la un eveniment de comemorare al Holocaustului.

Crezând că e ocazia vieţii ei de a se manifesta pe pământ american, Dăncilă a recitat instrucţiunile primite de la Dragnea fără a înţelege efectul propriului discurs. A promis orice a crezut Dragnea că poate să-i impresioneze pozitiv audienţa în folos propriu, nesocotind grav poziţia unitară şi solidară a Uniunii Europene, dar şi politica externă echilibrată a României în Orientul Mijlociu", a scris Băsescu pe Facebook.

Reamintim că, Viorica Dăncilă a anunțat, duminică la Washington, că va muta ambasada României din Israel de la Tel Aviv la Ierusalim. (Detalii AICI)

